Šis ziņojums attiecas uz Eiropas Parlamenta un Padomes 2014. gada 15. maija Regulu (ES) Nr. 654/2014 (Izpildes regula), kurā paredzēti noteikumi un procedūras no starptautiskiem tirdzniecības nolīgumiem izrietošo Savienības tiesību efektīvas un savlaicīgas īstenošanas nodrošināšanai. Izpildes regulā paredzēts, ka Eiropas Savienība var apturēt vai atsaukt saistības, kas izriet no Pasaules Tirdzniecības organizācijas (PTO) nolīguma un citiem starptautiskiem tirdzniecības nolīgumiem, tai skaitā reģionāliem un divpusējiem nolīgumiem, pēc tirdzniecības strīdu iztiesāšanas saskaņā ar attiecīgo nolīgumu. Tajā arī noteikts, ka Komisija ir pilnvarota atjaunot pienākumu līdzsvaru saskaņā ar 8. pantu PTO Nolīgumā par aizsardzības pasākumiem vai saskaņā ar citos starptautiskos nolīgumos paredzētajiem noteikumiem par aizsardzības pasākumiem un reaģēt uz citu PTO dalībvalstu īstenotajiem koncesiju grozījumiem, kā paredzēts GATT XXVIII pantā.

3.1.2.Līdzsvara atjaunošanas pasākumi, ko veic, reaģējot uz trešās valsts noteiktiem aizsardzības pasākumiem

Otrā situācija, kurā var piemērot Izpildes regulu, attiecas uz līdzsvara atjaunošanas pasākumiem, gadījumos, kad trešā valsts nosaka aizsardzības pasākumu, nevienojoties ar ES par kompensāciju.

Līdz šim regula šim nolūkam ir izmantota vienu reizi, proti, reaģējot uz Amerikas Savienoto Valstu 2018. gadā noteiktajiem ievedmuitas nodokļiem tēraudam un alumīnijam. ES ieviesa līdzsvara atjaunošanas pasākumus, nosakot papildu tarifus vairākiem no ASV ievestiem ražojumiem. Īstenošanas akta, ar ko nosaka līdzsvara atjaunošanas pasākumus, pieņemšanas procedūra kopumā ilga divus mēnešus, kas atbilst PTO līgumā noteiktajam termiņam. Pateicoties Izpildes regulai, ES varēja ātri reaģēt uz ASV noteiktajiem aizsardzības pasākumiem un aizstāvēt ES ekonomiskās intereses. Tāpēc var secināt, ka Izpildes regula bija ļoti noderīga un spēlēja būtisku lomu ES reakcijā uz ASV noteiktajiem pasākumiem tēraudam un alumīnijam.

3.1.3.Koncesiju grozīšana saskaņā ar GATT 1994 XXVIII pantu

Trešā situācija, kurā var piemērot Izpildes regulu, iestājas, kad cita PTO dalībvalsts groza koncesijas saskaņā ar GATT 1994 XXVIII pantu, iepriekš nevienojoties ar ES par kompensāciju. Pārskatīšanas periodā šāds gadījums nav bijis. Tomēr šajā ziņā zināmu lomu varētu būt spēlējusi regula, jo šīs regulas esamība vien citām PTO dalībvalstīm norāda, ka ES var izmantot savas tiesības atjaunot līdzsvaru saskaņā ar XXVIII pantu, ja netiek panākta vienošanās par kompensāciju, uz kuru attiecas arī strikts termiņš.

3.2.Tirdzniecības politikas pasākumi un līdzšinējā īstenošana

Izpildes regulas 5. pantā ir uzskaitīti pretpasākumi, tā sauktie tirdzniecības politikas pasākumi, kurus var veikt gadījumos, kad ES ir tiesības reaģēt uz otras puses radītajiem tirdzniecības šķēršļiem. Uzskaitīti ir trīs veidu ES pasākumi, proti, a) tarifa koncesiju apturēšana un jaunu vai palielinātu muitas nodokļu piemērošana, b) preču importa vai eksporta kvantitatīvu ierobežojumu ieviešana vai palielināšana un c) koncesiju apturēšana publiskā iepirkuma jomā.

Pārskatot šo regulas daļu, jo īpaši tika ņemts vērā Izpildes regulas līdzšinējais izmantojums. Kad ASV tēraudam un alumīnijam noteica papildu ievedmuitas nodokļus, ES, atbildot uz ASV pasākumiem, paaugstināja ievedmuitas nodokli vairākiem no ASV ievestiem ražojumiem. Regula izrādījās ļoti efektīva gan laika ziņā (proti, ātra reakcija uz ASV ieviestu pasākumu un PTO strikto īstenošanas akta pieņemšanas termiņu ievērošana), gan attiecībā uz ES pieejamo pasākumu klāstu. ES noteica pretpasākumus tādā apmērā, kas atbilst to ASV pasākumu kopējai vērtībai, uz kuriem attiecas līdzsvara atjaunošana, tomēr ievērojama daļa ES līdzsvara atjaunošanas pasākumu tiks piemēroti tikai, kad būs pagājuši trīs gadi kopš ASV ieviesušas nodokļus, kā paredzēts PTO Nolīguma par aizsardzības pasākumiem 8. panta 3. punktā. Šādā veidā, ciktāl to atļauj minētais PTO nolīgums, tika atjaunots savstarpējo koncesiju un priekšrocību līdzsvars tirdzniecības attiecībās starp ASV un ES. Šādi arī tika apliecināta Izpildes regulas efektivitāte, piemērotība un nozīme attiecībā uz ES spēju ātri un efektīvi reaģēt un aizstāvēt savas ekonomiskās intereses.

Pārējie divi Izpildes regulā atļautie pasākumu veidi – kvantitatīvu ierobežojumu ieviešana vai palielināšana preču importam vai eksportam un koncesiju apturēšana publiskā iepirkuma jomā – vēl nav pārbaudīti, bet tos varēs izmantot arī nākotnē.

Turklāt, lai arī regula neaptver citus iespējamos pasākumus, jo īpaši pakalpojumu vai intelektuālā īpašuma jomā, Komisija uzskata, ka tās izvērtējums 2017. gadā veiktajā agrīnajā novērtējumā saskaņā ar regulas 10. panta 2. punktu šajā posmā joprojām ir spēkā. Šī pārskatīšana īpaši attiecās uz tirdzniecības politikas pasākumiem, kurus var pieņemt saskaņā ar regulu. Pašlaik Komisija neredz iemeslu, kādēļ regulas paplašināšana šajā jomā būtu nepieciešama un lietderīga. Tas tā ir jo īpaši tāpēc, ka pārskatīšana ir parādījusi, ka pašlaik, balstoties uz regulas līdzšinējo izmantojumu, ES rīcībā ir pietiekami daudz efektīvu pasākumu, ko tā var veikt, lai aizsargātu ES intereses arī turpmākajos regulas piemērošanas gadījumos. Turklāt jāatgādina, ka saskaņā ar regulu ir iespējami vēl divi citi pasākumu veidi, kas līdz šim nav izmantoti, bet būs pieejami arī nākotnē. Komisija uzskata, ka ir svarīgi arī turpmāk uzraudzīt un pārskatīt pieejamo pasākumu klāstu un to lietderību. Šādai pārskatīšanai būtu jābalstās gan uz turpmākiem piemērošanas gadījumiem, gan uz citām norisēm, kas var ietekmēt Izpildes regulas efektivitāti plašākā kontekstā.

4.Secinājums

Visbeidzot, lai gan līdz šim Izpildes regula tikusi izmantota tikai vienu reizi, ir pierādījies, ka tā ir būtisks ES ekonomisko interešu aizsardzības instruments reakcijā uz trešo valstu noteiktajiem tirdzniecības šķēršļiem. Prakse, kaut arī tā bijusi neliela, ir parādījusi, ka, pateicoties tam, ka šāda regula ir pieņemta, ES var ātri un efektīvi reaģēt. Komisija uzskata, ka papildus regulas līdzšinējai piemērošanai būtiska nozīme ir tam vien, ka šāda regula pastāv, jo tā ir spēcīgs vēstījums par ES spēju aizstāvēt savas tiesības. Ierobežotais regulas izmantošanas gadījumu skaits pārskatīšanas periodā daļēji varētu būt saistīts ar procedūras posmu, kurā norisinājās tirdzniecības strīdi. Tirdzniecības strīdos izpildes posms ir ļoti vēlīns posms, līdz kuram nonāk tikai daži strīdi, jo vairums strīdu tiek pienācīgi atrisināti daudz agrākā posmā.

Jaunās ar PTO institucionālo krīzi saistītās problēmas attiecībā uz strīdu izšķiršanu, kā arī iespējamās nepilnības strīdu izšķiršanā saskaņā ar citiem starptautiskiem tirdzniecības nolīgumiem rada bažas par regulas efektivitāti tās pašlaik spēkā esošajā redakcijā. Tāpēc pēc Komisijas uzskatiem nolūkā nodrošināt, ka ES arī turpmāk var efektīvi aizstāvēt savas ekonomiskās intereses, ir jāgroza to situāciju tvērums, kurās var izmantot Izpildes regulu. Saskaņā ar grozījumu priekšlikumu Komisija turpinās uzraudzīt regulas vispārējo izmantošanu un lietderību.